READY ฟอร์มแกร่ง! ปิดเทรดวันแรก 15 บ. เหนือจอง 105% ซื้อขายทะลุ 2 พันลบ.
หุ้นไอพีโอน้องใหม่ READY ปิดเทรดวันแรกที่ระดับ 15 บาท เหนือจอง 105.48% จากราคาไอพีโอ 7.30 บาท มูลค่าซื้อขายหนาแน่น 2.03 พันล้านบาท
หุ้นไอพีโอน้องใหม่ READY ปิดเทรดวันแรกที่ระดับ 15 บาท เหนือจอง 105.48% จากราคาไอพีโอ 7.30 บาท มูลค่าซื้อขายหนาแน่น 2.03 พันล้านบาท
22 ก.พ. 2566

บริษัท เรดดี้แพลนเน็ต จำกัด (มหาชน) หรือ READY ปิดเทรดวันแรกที่ระดับ 15 บาท บวก 7.70 บาท หรือ 105.48% สูงสุดที่ระดับ 16 บาท ต่ำสุดที่ระดับ 10.40 บาท ด้วยมูลค่าการซื้อขาย 2.03 พันล้านบาท
ด้าน นายทรงยศ คันธมานนท์ ประธานเจ้าหน้าที่บริหาร ขอขอบคุณทุกความเชื่อมั่น ทำให้  READY ได้รับการตอบรับที่ดีในการเข้าซื้อขายวันแรก เราวางแผนนำเงินที่ได้จากการระดมทุนนำไปใช้สำหรับพัฒนาผลิตภัณฑ์ Readyplanet All-in-One Platform เพื่อเพิ่มขีดความสามารถและคุณสมบัติในการทำงานให้สามารถรองรับความต้องการของกลุ่มลูกค้าปัจจุบันและลูกค้าใหม่
รวมทั้ง ใช้สำหรับขยายทีมขายและทีมการตลาด เพื่อขยายฐานลูกค้า และนำเสนอบริการเพิ่มจากฐานลูกค้าปัจจุบัน ซึ่งเป็นธุรกิจที่มีขนาดใหญ่ขึ้น ทำให้ได้รายได้ประจำใหม่ (NEW MRR) และรายได้เฉลี่ยต่อลูกค้าใหม่สูงขึ้น (NEW ARPA) สนับสนุนผลการดำเนินงานเติบโตต่อเนื่อง มั่นคง รวมทั้ง ใช้สำหรับเป็นเงินทุนหมุนเวียน เพื่อรองรับโอกาสทางธุรกิจในอนาคต และสนับสนุนการเติบโตแบบก้าวกระโดด